2022 Spele kan groot inspuiting weesDie Moses Mabhida-stadion in Durban, KwaZulu-Natal Foto: Theunissen Jankowitz Architects (tja.co.za) Jeff Radebe, minister in die presidensie, het Donderdag gesê Suid-Afrika kan ŉ groot finansiële inspuiting kry indien die 2022 Statebondspele in die land aangebied word. Radebe het aan verslaggewers bevestig dat Durban vroeër vandeesweek amptelik sy bod in Londen ingedien het om die gasheerland te wees. “Ongeveer 11 650 poste kan geskep word en die land se ekonomie sal ŉ inspuiting van nagenoeg R20 miljard te wagte wees indien ons die Spele aanbied,” het hy gesê. “Nog ŉ nalatenskap van die Spele sal ŉ geïntegreerde vervoerstelsel vir Durban wees.” Die planne vir dié vervoerstelsel is glo reeds goedgekeur. Durban is tans die enigste stad wat ŉ bod vir die Spele ingedien het nadat Edmonton in Kanada sy bod op 11 Februarie 2015 teruggetrek het weens die daling in oliepryse. Dié stad sal glo fokus op die Spele in 2026.